**PĒTNIEKI UN TAUTASTĒRPA VALKĀTĀJI DISKUTĒS, VAI MŪSDIENĀS NEPIECIEŠAMS NOSPRAUST ROBEŽAS TAUTASTĒRPA IZSKATAM UN LIETOJUMAM**

**Sestdien, 23. martā plkst. 11.00 Magnum auditorijā Latvijas Universitātes Dabas mājā,**[**Jelgavas ielā 1, Rīgā**](https://maps.google.com/?q=Jelgavas+iel%C4%81+1,+R%C4%ABg%C4%81&entry=gmail&source=g) **notiks publiska diskusija, kurā apģērba vēstures pētnieki un tautas tērpa lietotāji spriedīs par latviešu tautastērpu mūsdienās un tā attīstības perspektīvu. Diskusiju rīko Latvijas Nacionālais kultūras centrs sadarbībā ar Latvijas Universitātes Latvijas vēstures institūtu valsts pētījumu programmas “Latvijas mantojums un nākotnes izaicinājumi valsts ilgtspējai”[[1]](#footnote-1) ietvaros. Diskusijas moderators – Ansis Bogustovs.**

Latvijas Nacionālā kultūras centra (LNKC) uzsāktais projekts „Katram savu tautastērpu!” ir radis plašu atsaucību latviešu sabiedrībā, īstenojoties daudzās radošajās darbnīcās un tautastērpa darināšanas kursos, tautastērpa interesentu domubiedru grupās gan reālajā, gan virtuālajā vidē un citās aktivitātēs. Ir izskanējuši Latvijas simtgades Dziesmu un Deju svētki, kad mūsu kultūras mantojums un tautastērps bija skatāms krāšņā daudzveidībā. Tradicionālā apģērba daļas un rotājuma elementi ir bijuši par ierosmi arī ļoti dažādiem mūsdienu tērpa dizaina risinājumiem.

Tomēr nav noliedzams arī tas, ka tautastērps gan kolektīvajā, gan individuālajā lietojumā ne vienmēr atbilst etnogrāfu veidotā „pareizā” tautastērpa kritērijiem. Šī parādība ir pietiekoši masveidīga, lai rastos jautājums – varbūt šie kritēriji ir novecojuši? Tā kā latviešu tautastērps kopš tā izveides aizsākuma 1888. gadā ir mūsu kultūras mantojuma vizuāla reprezentācija un ir kļuvis par vienu no nacionālajiem simboliem, ir pienācis laiks publiskā diskusijā kopīgi risināt šo un daudzus citus jautājumus. Piemēram, kas ir būtiskāk: veicināt, lai tautastērpu labprāt lieto pēc iespējas plašāks cilvēku loks vai arī saglabāt tā atbilstību vēsturiskajam materiālam? Un ciktāl ir iespējams kompromiss?

Diskusijas mērķis– apspriest latviešu tautastērpa satura un lietojuma reglamentācijas pakāpi, vienotas terminoloģijas lietojumu speciālistu vidē, kā arī noskaidrot (definēt) sabiedrībā pastāvošos viedokļus par to, kādam būtu jābūt tautastērpam 21. gadsimtā gan kolektīvajā, gan individuālajā lietojumā.

Diskusiju būs iespējams vērot arī tiešsaistē LU un LNKC mājaslapā, kā arī Facebook vietnē.

Latvijas Nacionālais kultūras centrs – ir kultūras ministra pakļautībā esoša tiešās pārvaldes iestāde. Tā darbību nosaka 2012. gada 18. decembra Ministru kabineta noteikumi Nr.931 „Latvijas Nacionālā kultūras centra nolikums”. LNKC misija ir veidot radošu, pašapzinīgu, tolerantu un kultūratbildīgu nāciju. Stiprināt latvisko kultūrapziņu un radīt labvēlīgus apstākļus ikviena indivīda radošai līdzdalībai Latvijas kultūras mantojuma un dzīvo kultūras vērtību izzināšanā, izkopšanā un tālāknodošanā nākamajām paaudzēm. LNKC darbības mērķis - īstenot valsts politiku kultūras un radošās industrijas izglītības, nemateriālā kultūras mantojuma, dziesmu un deju svētku tradīcijas un ar to saistītajās tautas mākslas jomās. LNKC funkcijas un darbības virzieni:1. Īstenot kultūras un radošās industrijas izglītības politiku, sekmējot kultūras un radošo industriju izglītības attīstību; 2. Koordinēt Latvijas nemateriālā kultūras mantojuma saglabāšanu un attīstību; 3. Veicināt tautas mākslas procesa daudzveidību un nepārtrauktību un rosināt aktīvu sabiedrības līdzdalību kultūras vērtību radīšanā; 4. Veicināt dziesmu un deju svētku tradīcijas kā Cilvēces mutvārdu un nemateriālā kultūras mantojuma meistardarba saglabāšanu.

LU Latvijas vēstures institūts (LU LVI) ir 1936. gadā dibināts zinātniski pētniecisks institūts, kopš 2016. gada – LU struktūrvienība. LU LVI misija – balstoties uz vēstures avotiem, veikt zinātniski pamatotu Latvijas vēstures izpēti no vissenākajiem laikiem līdz mūsdienām Eiropas vēstures kontekstā. LU LVI tiek attīstīti vairāki pētniecības virzieni – arheoloģija, bioarheoloģija, dendrohronoloģija, etnogrāfija, etnoloģija, jauno un jaunāko laiku vēsture, sociālā vēsture, 20. gadsimta vēsture u. c. Tā paspārnē darbojas Arheoloģisko materiālu krātuve, Bioarheoloģisko materiālu krātuve, Etnogrāfisko materiālu krātuve un Dendrohronoloģijas laboratorija. LU LVI periodiskie izdevumi – “Latvijas Vēstures Institūta Žurnāls”, “Arheoloģija un etnogrāfija”, zinātnisko rakstu krājumu sērijas “Viduslaiku pilis” un “Senā Rīga”.

Vairāk informācijas:

*Dr.hist*. Anete Karlsone, LU LVI vadošā pētniece

E-pasts: [anete.karlsone@](mailto:anete.karlsone@lu.lv)gmail.com

Tālr. (+371) 29492652

Linda Rubena, LNKC Tautas lietišķās mākslas eksperte

E-pasts: [Linda.Rubena@lnkc.gov.lv](mailto:Linda.Rubena@lnkc.gov.lv)

Tālr. (+371) 67228985, 26658903

1. Projekts Nr. VPP-IZM-2018/1-0018 [↑](#footnote-ref-1)